最美成都诗词100首
1.《上皇西巡南京歌》 唐·李白
九天开出一成都,万户千门入画图。
草树云山如锦绣,秦川得及此间无。
2.《荆门浮舟望蜀江》 唐·李白
春水月峡来,浮舟望安极。
正是桃花流,依然锦江色。
江色绿且明,茫茫与天平。
逶迤巴山尽,摇曳楚云行。
雪照聚沙雁,花飞出谷莺。
芳洲却已转,碧树森森迎。
流目浦烟夕,扬帆海月生。
江陵识遥火,应到渚宫城。
3.《春夜喜雨》 唐·杜甫
好雨知时节,当春乃发生。
随风潜入夜,润物细无声。
野径云俱黑,江船火独明。
晓看红湿处,花重锦官城。
4.《绝句》 唐·杜甫
两个黄鹂鸣翠柳,一行白鹭上青天。
窗含西岭千秋雪,门泊东吴万里船。
5.《赠花卿》 唐·杜甫
锦城丝管日纷纷,半入江风半入云。
此曲只应天上有,人间能得几回闻。
6.《成都府》 唐·杜甫
翳翳桑榆日,照我征衣裳。
我行山川异,忽在天一方。
但逢新人民,未卜见故乡。
大江东流去,游子去日长。
曾城填华屋,季冬树木苍。
喧然名都会,吹箫间笙簧。
信美无与适,侧身望川梁。
鸟雀夜各归,中原杳茫茫。
初月出不高,众星尚争光。
7.《登楼》 唐·杜甫
花近高楼伤客心,万方多难此登临。
锦江春色来天地,玉垒浮云变古今。
北极朝廷终不改,西山寇盗莫相侵。
可怜后主还祠庙,日暮聊为梁甫吟。
8.《怀锦水居止》 唐·杜甫
万里桥南宅,百花潭北庄。
层轩皆面水,老树饱经霜。
雪岭界天白,锦城曛日黄。
惜哉形胜地,回首一茫茫。
9.《水槛遣心》二首(其一) 唐·杜甫
去郭轩楹敞,无村眺望赊。
澄江平少岸,幽树晚多花。
细雨鱼儿出,微风燕子斜。
城中十万户,此地两三家。
10.《石犀行》 唐·杜甫
君不见秦时蜀太守,刻石立作三犀牛。
自古虽有厌胜法,天生江水向东流。
蜀人矜夸一千载,泛溢不近张仪楼。
今年灌注损户口,此事或恐为神羞。
修筑堤防出众力,高拥木石当清秋。
先王作法皆正道,鬼怪何得参人谋。
嗟尔五犀不经济,缺讹只与长川逝。
但见元气常调和,自免洪涛恣凋瘵。
安得壮士提天纲,再平水土犀奔茫。
11.《万里桥》 唐·岑参
成都与维扬,相去万里地。
沧江东流疾,帆去如鸟翅。
楚客过此桥,东看尽垂泪。
12.《成都为客作》 唐·田澄
蜀郡将之远,城南万里桥。
衣缘乡泪湿,貌以客愁销。
地富鱼为米,山芳桂是樵。
旅游唯得酒,今日过明朝。
13.《成都曲》 唐·张籍
锦江近西烟水绿,新雨山头荔枝熟。
万里桥边多酒家,游人爱向谁家宿?
14.《浪淘沙》 唐·刘禹锡
濯锦江边两岸花,春风吹浪正淘沙。
女郎剪下鸳鸯锦,将向中流匹晚霞。
15.《玩半开花赠皇甫郎中》 唐·白居易
勿讶春来晚,无嫌花发迟。
人怜全盛日,我爱半开时。
紫蜡黏为蒂,红苏点作蕤。
成都新夹缬,梁汉碎胭脂。
16.《锦城曲》 唐·温庭筠
蜀山攒黛留晴雪,簝笋蕨芽萦九折。
江风吹巧剪霞绡,花上千枝杜鹃血。
杜鹃飞入岩下丛,夜叫思归山月中。
巴水漾情情不尽,文君织得春机红。
怨魄未归芳草死,江头学种相思子。
树成寄与望乡人,白帝荒城五千里。
17.《锦城写望》 唐·高骈
蜀江波影碧悠悠,四望烟花匝郡楼。
不会人家多少锦,春来尽挂树梢头。
18.《万里亭》 宋·吕大防
万里桥西万里亭,锦江春涨兴堤平。
拏舟直入修篁里,坐听风湍彻骨清。
19.《送戴蒙赴成都玉局观将老焉》 宋·苏轼
拾遗被酒行歌处,野梅官柳西郊路。
闻道华阳版籍中,至今尚有城南杜。
我欲归寻万里桥,水花风叶暮萧萧。
芋魁径尺谁能尽,桤木三年已足烧。
百岁风狂定何有,羡君今作峨眉叟。
纵未家生执戟郎,也应世出埋轮守。
莫欺老病未归身,玉局他年第几人。
会待子猷清兴发,还须雪夜去寻君。
20.《成都书事》 宋·陆游
剑南山水尽清晖,濯锦江边天下稀。
烟柳不遮楼角断,风花时傍马头飞。
芼羹笋似稽山美,斫脍鱼如笠泽肥。
客报城西有园卖,老夫白首欲忘归。
21.《春晓》 宋·陆游
喔喔鸡号野,昏昏月挂楼。
梦随残漏断,愁伴宿醒留。
壮志看清镜,春寒著弊裘。
拂窗新柳色,最忆锦江头。
22.《梅》 宋·陆游
三十三年举眼非,锦江乐事祗成悲。
溪头忽见梅花发,恰似青羊宫里时。
23.《十二月十一日视筑堤》 宋·陆游
江水来自松岭中,五月六月声摩空。
巨鱼穹龟牙须雄,欲取闹市为龙宫。
横堤百丈卧霁虹,始谁筑此东平公。
今年乐哉适岁丰,吏不相倚勇赴功。
西山大竹织万笼,船舸载石来亡穷。
横陈屹立相叠重,置力尤在水庙东。
我登高原相其冲,一盾可受百箭攻。
蜿蜿其长高隆隆,截如长城限羌戎。
安得椽笔记始终,插江石崖坚可砻。
24.《归蜀》 元·虞集
我到成都才十日,驷马桥下春水生。
渡江相送荷子意,还家不留非我情。
鸬鹚轻筏下溪足,鹦鹉小窗呼客名。
赖得郫筒酒易醉,夜深冲雨汉州城。
25.《锦江》 明·冯任
峨峨雪色涉苍龙,直上汶江锦万重。
蜀纻于今夸丽密,浪花堆里缬芙蓉。
26.《成都》 清·吴伟业
鱼凫开国险,花月锦城香。
巨石当门观,奇书刻渺茫。
江流人事胜,台榭霸图荒。
万里沧浪客,题诗问草堂。
27.《锦江绝句》 清·尉方山
锦里名花开炯炯,花光掩映秋光冷。
渔舟一叶荡烟来,划破锦江三尺锦。
28.《府江棹歌》 清·顾印愚
锦城南下寄篷艭,可爱磷磷石底江。
行尽青衣三百里,白沙翠竹日推窗。
29.《赋成都景物》 清·向日升
湖山历尽漫栖迟,凭吊蓉城一赋诗。
万里桥南诸葛庙,百花潭北少陵祠。
探奇频访支机石,览胜还摹誓水碑。
蜡屐青羊寻羽客,扶筇威凤采灵芝。
琴台寂寞迷荒径,镜冢沉埋宿怪鸱。
卖卜风高真不泯,当垆佳话亦堪嗤。
筹边驿上吹霜角,濯锦江头卓酒旗。
处处新桤藏白屋,家家慈竹覆东篱。
地因劫火悲芳草,客为残春怨子规。
好购鸾笺临薛井,暂沽郫酿泛酴醾。
岷山雪净千峰外,犀浦梅黄四月时。
更踏碧鸡坊里路,海棠经雨湿胭脂。
30.《下里词送杨使君入蜀》 近代·赵熙
行尽青山见锦城,菊花天气雨初晴。
马头树色殊秦栈,大野青浮一掌平。
张仪城楼文翁室,逸少驰心广异闻。
不到成都争识得,当垆人有卓文君。
少城花木称公园,冬日红梅夏日莲。
莫向武担寻石镜,摩诃池水亦桑田。
青羊一带野人家,稚女茅檐学煮茶。
笼竹绿于诸葛庙,海棠红艳放翁花。
锦城东下路萧然,九眼桥南绿接天。
西岸渐多黄竹子,女儿耕得华阳田。
九天开出一成都,华屋笙箫溢四隅。
半壁由来天府重,独怜刘禅是人奴。
31.《文翁讲堂》 唐·卢照邻
锦里淹中馆,岷山稷下亭。
空梁无燕雀,古壁有丹青。
槐落犹疑市,苔深不辨铭。
良哉二千石,江汉表遗灵。
32.《登锦城散花楼》 唐·李白
日照锦城头,朝光散花楼。
金窗夹绣户,珠箔悬银钩。
飞梯绿云中,极目散我忧。
暮雨向三峡,春江绕双流。
今来一登望,如上九天游。
33.《茅屋为秋风所破歌》 唐·杜甫
八月秋高风怒号,卷我屋上三重茅。茅飞渡江洒江郊,高者挂罥长林梢,
下者飘转沉塘坳。
南村群童欺我老无力,忍能对面为盗贼,
公然抱茅入竹去。
唇焦口燥呼不得,归来倚杖自叹息。
俄顷风定云墨色,秋天漠漠向昏黑。
布衾多年冷似铁,娇儿恶卧踏里裂。
床头屋漏无干处,雨脚如麻未断绝。
自经丧乱少睡眠,长夜沾湿何由彻?
安得广厦千万间,大庇天下寒士俱欢颜,
风雨不动安如山!呜呼!
何时眼前突兀见此屋,吾庐独破受冻死亦足!
34.《客至》 唐·杜甫
舍南舍北皆春水,但见群鸥日日来。
花径不曾缘客扫,蓬门今始为君开。
盘餐市远无兼味,樽酒家贫只旧醅。
肯与邻翁相对饮,隔篱呼取尽馀杯。
35.《西郊》 唐·杜甫
时出碧鸡坊,西郊向草堂。
市桥官柳细,江路野梅香。
傍架齐书帙,看题检药囊。
无人觉来往,疏懒意何长。
36.《绝句》 唐·杜甫
水槛温江口,茅堂石笋西。
移船先主庙,洗药浣沙溪。
37.《琴台》 唐·杜甫
茂陵多病后,尚爱卓文君。
酒肆人间世,琴台日暮云。
野花留宝靥,蔓草见罗裙。
归凤求皇意,寥寥不复闻。
38.《蜀相》 唐·杜甫
丞相祠堂何处寻?锦官城外柏森森。
映阶碧草自春色,隔叶黄鹂空好音。
三顾频烦天下计,两朝开济老臣心。
出师未捷身先死,长使英雄泪满襟。
39.《石笋行》 唐·杜甫
君不见益州城西门,陌上石笋双高蹲。
古来相传是海眼,苔藓蚀尽波涛痕。
雨多往往得瑟瑟,此事恍惚难明论。
恐是昔时卿相墓,立石为表今仍存。
惜哉俗态好蒙蔽,亦如小臣媚至尊。
政化错迕失大体,坐看倾危受厚恩。
嗟尔石笋擅虚名,后来未识犹骏奔。
安得壮士掷天外,使人不疑见本根。
40.《文翁讲堂》 唐·岑参
文公不可见,空使蜀人传。
讲席何时散,高台岂复全?
丰碑文字灭,冥漠不知年。
41.《升仙桥》 唐·岑参
长桥题柱去,犹是未达时。
及乘驷马车,却从桥上归。
名共东流水,滔滔无尽期。
42.《送客游蜀》 唐·张籍
行尽青山到益州,锦城楼下二江流。
杜家曾向此中住,为到浣花溪水头。
43.《竹枝词》 唐·刘禹锡
日出三竿春雾消,江头蜀客驻兰桡。
凭寄狂夫书一纸,家住成都万里桥。
44.《寄赠薛涛》 唐·元稹
锦江滑腻峨眉秀,幻出文君与薛涛。
言语巧偷鹦鹉舌,文章分得凤凰毛。
纷纷辞客多停笔,个个公卿欲梦刀。
别后相思隔烟水,菖蒲花发五云高。
45.《经杜甫旧宅》 唐·雍陶
浣花溪里花多处,为忆先生在蜀时。
万古只应留旧宅,千金无复换新诗。
沙崩水槛鸥飞尽,树压村桥马过迟。
山月不知人事变,夜来江上与谁期。
46.《酒垆》 唐·陆龟蒙
锦里多佳人,当垆自沽酒。
高低过反坫,大小随圆瓿。
数钱红烛下,涤器春江口。
若得奉君欢,十千求一斗。
47.《乞彩笺歌》 前蜀·韦庄
浣花溪上如花客,绿暗红藏人不识。
留得溪头瑟瑟波,泼成纸上猩猩色。
手把金刀擘彩云,有时剪破秋天碧。
不使红霓段段飞,一时驱上丹霞壁。
蜀客才多染不供,卓文醉后开无力。
孔雀衔来向日飞,翩翩压折黄金翼。
我有歌诗一千首,磨砻山岳罗星斗。
开卷长疑雷电惊,挥毫只怕龙蛇走。
班班布在时人口,满袖松花都未有。
人间无处买烟霞,须知得自神仙手。
也知价重连城璧,一纸万金犹不惜。
薛涛昨夜梦中来,殷勤劝向君边觅。
48.《浣花泛舟和韵》 宋·吕陶
野店村桥迤逦通,蜀江深处茂林中。
花潭近漾春波绿,彩阁相迎画舫红。
修岸几朝经密雨,芳樽尽日得清风。
诗翁旧隐知何在?且事嬉游与俗同。
49.《和子由蚕市》 宋·苏轼
蜀人衣食常苦艰,蜀人游乐不知还。
千人耕种万人食,一年辛苦一春闲。
闲时尚以蚕为市,共忘辛苦逐欣欢。
去年霜降斫秋荻,今年箔积如连山。
破瓢为轮土为釜,争买不翅金与纨。
忆昔与子皆童丱,年年废书走市观。
市人争夸斗巧智,野人喑哑遭欺谩。
诗来使我感旧事,不悲去国悲流年。
50.《梅花绝句》 宋·陆游
当年走马锦西城,曾为梅花醉似泥。
二十里中香不断,青羊宫到浣花溪。
51.《梅花》 宋·陆游
青羊宫前锦江路,曾为梅花醉十年。
岂知今日寻香处,却是山阴雪夜船。
52.《夜闻浣花江声甚壮》 宋·陆游
浣江之东当笮桥,奔流啮桥桥为摇。
分洪初疑两蛟舞,触石散作千珠跳。
壮声每挟雷雨横,巨势潜借鼋鼍骄。
梦回闻之坐太息,铁衣何日东征辽?
衔枚庹碛沙飒飒,盘槊断陇风萧萧。
不然投檄径归去,短篷卧听钱塘潮。
53.《龙泉山顶远望》 近代·吴芳吉
风雨上龙泉,绝顶瞰诸天。
益州平如掌,青城几点烟。
田亩相稠叠,明镜纷万千。
茸茸散村树, 秋色正澄鲜。
恍若临霸岸,回首望樊川。
如何此形胜,只逐潮流迁?
蜀女甜于酒,蜀士软如绵。
丰功缅神萬,疏苗何时旋?
54.《青羊宫小饮赠道士》 宋·陆游
青羊道士竹为家,也种玄都观里花。
微雨晴时看鹤舞,小窗幽处听蜂衙。
药罏宿火荧荧暖,醉袖迎风猎猎斜。
老我一官真漫浪,会来分子淡生涯。
55.《锦花笺》 元·张玉娘
薛涛诗思饶春色,十样鸾笺五彩夸。
香染桃英清入观,影翩藤角眩生花。
涓涓锦水涵秋叶,冉冉剡波漾晚霞。
却笑回文苏氏子,工夫空自度韶华。
56.《蜀江春晓》 元·丁复
蜀江二月桃花春,仙子江头裁锦云。
牙樯定子双荡桨,兰叶冲波愁杀人。
浣花诗客茅堂小,醉眼看春狎花鸟。
柳絮抛风乳燕斜,画帘卷雨啼莺晓。
蘼芜草生兰叶齐,碧流黛石清无泥。
郫筒有酒君莫惜,明日残红如雨飞。
57.《竹枝词》 明·姚氏
卓氏家临锦江滨,酒旗斜挂树头新。
当垆不独烧春美,便汲寒浆也醉人。
58.《青羊宫》 清·张问陶
石坛风乱礼寒星,仿佛云车槛外停。
常为吾家神故物,铜羊一角瘦通灵。
59.《锦城竹枝词》 清·杨夑
川人终是爱高腔,几部丝弦住老郎。
彩凤不输陈四喜,泰洪班里黑娃强。
只说高腔有苟莲,万头攒看万家传。
生夸彭四旦双彩,可惜斯文张四贤。
清唱洋琴赛出名,新年杂耍遍蓉城。
淮书一阵莲花落,都爱廖儿哭五更。
玉泰班中薛打鼓,滚珠洒豆妙难言。
少年健羡多花点,学向元宵打十番。
无数仱人东南住,顺城房屋长丁男。
五童神庙天涯石,一路芳邻近魏三。
迎晖门内土牛过,旌斾飞扬笑语和。
人似山来春似海,高妆女戏踏空过。
60.《锦城竹枝词》 清·杨夑
水东门里铁桥横,红布街前机子鸣。
日午天晴风雨响,缫丝听似下滩声。
61.《成都竹枝词》 清·吴好山
名都真个极繁华,不仅炊烟廿万家。
四百余条街整饬,吹弹夜夜乱如麻。
62.《竹枝词·咏麻婆豆腐》 清·冯家吉
麻婆陈氏尚传名,豆腐烘来味最精。
万福桥边帘影动,合沽春酒醉先生。
63.《花会场竹枝词》 清·谢家驹
二月花朝雨后晴,锦官城外荡舟行。
红颜却怕红尘染,不听人声听水声。
64.《竹枝词》 清·王光裕
武侯祠畔路迢迢,迂道还从万里桥。
转向青羊宫里去,明天花市是花朝。
65.《丈人山》 唐·杜甫
自为青城客,不唾青城地。
为爱丈人山,丹梯近幽意。
丈人祠西佳气浓,缘云拟住最高峰。
扫除白发黄精在,君看他时冰雪容。
66.《又於韦处乞大邑瓷碗》 唐·杜甫
大邑烧瓷轻且坚,叩如哀玉锦城传。
君家白碗胜霜雪,急送茅斋也可怜。
67.《到蜀后记途中经历》 唐·雍陶
剑峰重叠雪云漫,忆昨来时处处难。
大散岭头春足雨,褒斜谷里夏犹寒。
蜀门去国三千里,巴路登山八十盘。
自到成都烧酒熟,不思身更入长安。
68.《题彭州阳平化》 前蜀·徐太妃
云浮翠辇届阳平,真似骖鸾到上清。
风起半厓闻虎啸,雨来当面见龙行。
晚寻水涧听松韵,夜上星坛看月明。
长恐前身居此境,玉皇教向锦城生。
69.《游海云寺唱和诗》 宋·吴中复
锦里风光胜别州,海云寺枕碧江头。
连郊瑞麦青黄秀,绕路鸣泉深浅流。
彩石池边成故事,茂林坡上忆前游。
绿樽好伴衰翁醉,十日残春不少留。
70.《题凤凰山后岩》 宋·文同
此影又奇绝,半空生曲栏。
蜀尘随眼断,蕃雪满襟寒。
涧下雨声急,岩头云色乾。
归鞍休报晚,吾待且盘桓。
71.《送冷金笺与兴宗》 宋·司马光
蜀山瘦碧玉,蜀土膏黄金。
寒谿漱其间,演漾清且深。
工人剪稚麻,捣之白石砧。
就豀沤为纸,莹若裁璆琳。
风日常清和,小无尘滓侵。
时逐买舟来,万里巴江浔。
王城压汴流,英俊萃如林。
雄文溢箱箧,争买倾奇琛。
72.《临江仙·送王缄》 宋·苏轼
忘却成都来十载,因君未免思量。
凭将清泪洒江阳。
故山知好在,孤客自悲凉。
坐上别愁君未见,归来欲断无肠。
殷勤且更尽离觞。
此身如传舍,何处是吾乡。
73.《鹊桥仙·乘槎归去》 宋·苏轼
乘槎归去,成都何在,万里江沱汉漾。
与君各赋一篇诗,留织女、鸳鸯机上。
还将旧曲,重赓新韵,须信吾侪天放。
人生何处不儿嬉,看乞巧、朱楼彩舫。
74.《满江红·寄鄂州朱使君寿昌》 宋·苏轼
江汉西来,高楼下,蒲萄深碧。
犹自带、岷峨云浪,锦江春色。
君是南山遗爱守,我为剑外思归客。
对此间、风物岂无情,殷勤说。
江表传,君休读。
狂处士,真堪惜。
空洲对鹦鹉,苇花萧瑟。
不独笑书生争底事,曹公黄祖俱飘忽。
愿使君、还赋谪仙诗,追黄鹤。
75.《题黄筌芙蓉图》 宋·赵构
照水枝枝蜀锦囊,年年泽国为谁芳?
朱颜自得西风意,不管千枝一夜霜。
76.《信相寺水亭》 宋·冯时行
青天行月月行水,水月相去八万里。
天公大力谁能移,月在水中天作底。
我心与月明作两,月行本在青天上。
虽云佛说我别说,恐落众生颠倒想。
少城城隈佛宫阙,客哦水月僧饶舌。
三峡水寒梅花时,起予对月赓此诗。
77.《剑南盆景》 宋·王十朋
二公心古貌清癯,趣在林泉兴味疏。
寸碧来从锦江远,九嶷分向锡山居。
山中丘壑如金谷,笔下波澜陋石渠。
我有千峰藏雁荡,擎天一柱插空虚。
78.《蔬食戏书》 宋·陆游
新津韭黄天下无,色如鹅黄三尺余;
东门彘肉更奇绝,肥美不减胡羊酥。
贵珍讵敢杂常馔,桂炊薏米圆比珠。
还吴此味那复有,日饭脱粟焚枯鱼。
人生口腹何足道,往往坐役七尺躯。
膻荤从今一扫除,夜煮白石笺阴符。
79.《九月三日同吕周辅教授游大邑诸山》 宋·陆游
大邑知名杜叟诗,山中仍值菊花时。
节旄落尽羁臣老,髀肉生来壮士悲。
豪举每嫌杯绿浅,痴顽颇怪鬓丝迟。
广文别乘官俱冷,相伴宽为五日期。
80.《九日试雾中僧所赠茶》 宋·陆游
少逢重九事豪华,南陌雕鞍拥钿车。
今日蜀州生白发,瓦炉独试雾中茶。
81.《杂咏》 宋·陆游
石犀庙壖江已回,陵谷一变吁可哀。
即今禾黍连云处,当日帆樯隐映来。
82.《戏题索桥》 宋·范成大
织簟匀铺面,排绳强架空。
染人高晒帛,猎户远张罿。
薄薄难承雨,翻翻不受风。
何时将蜀客,东下看垂虹。
83.《虞美人》 宋·王质
翠阴融尽毵毵雪。
惨淡花明灭。
嫩沙拂拂涨痕添。
想见故溪、绿到草堂前。
夕阳红透樱桃粒。
掩映深沈碧。
成都事事似江南。
只是香衾、两处受春寒。
84.《题王庶成都山水画》 元·虞集
蜀人偏爱蜀江山,图画苍茫咫尺间。
驷马桥边车盖合,百花滩上钓舟闲。
亦知杜甫贫能赋,应叹扬雄老不还。
花重锦官谁得见?杜鹃啼处雨斑斑。
85.《鹤鸣山》 明·张三丰
沽酒临邛入翠微,穿崖客负白云归。
逍遥廿四神仙洞,石鹤欣然啸且飞。
86.《送福上人还青城》 明·杨慎
青城三十六高峰,寺在青峰第几重?
飞锡曾闻经雪岭,结茅常爱住云松。
花飘香界诸天雨,金吼霜林半夜钟。
传语禅关修上锁,虎溪他日会相从。
87.《黄要叔富贵春》 明·汪珂玉
疏帘古画展春光,叶叶枝枝富贵香。
自觉嫩晴天气胜,千年尚袭锦江黄。
88.《川扇》 明·陈三岛
险绝蚕丛地,由来宫扇传。
大都白帝竹,尽用锦官笺。
出匣风初转,垂纶月半圆。
人间遗玉柄,犹是汉宫年。
89.《新都弥牟镇八阵图》 明·曹学佺
广汉南来近蜀都,江城辨色已驰驱。
晓云不散弥牟镇,春草横生八阵图。
自愧书生行部日,得知丞相苦心无?
由来沃野称千里,处处桑麻望不孤。
90.《筹边楼》 清·傅作楫
天府金城古益州,文饶节钺旧风流。
春秋两见桐花凤,晴雨三调柘树鸠。
梦里关山情漠漠,天边烽火路悠悠。
不堪憔悴西征日,人在筹边第几楼?
91.《新津县渡江》 清·王士祯
南过蚕丛国,秋风正授衣。
青山初日上,黄叶半江飞。
修竹连千亩,高楠径十围。
临江呼渡舸,极目一清晖。
92.《离堆》 清·李调元
一自金堤凿,三都水则分。
犀沉秦太守,蛟避赵将军。
万户饶粳稻,千秋荐芯芬。
役夫千二百,谁继武侯勋?
93.《咏法藏寺》 清·李调元
我来法藏寺,数里入云峰。
石径闻啼鸟,松根走卧龙。
人间尘不到,仙境孰能从?
惟有山中叟, 时来访客踪。
94.《同庆阁》 清·李调元
同庆阁虽改,回澜塔尚存。
窗含西岭雪,门泊下江船。
竹啸疑箫吹,桃花似火燃。
却怜清净地,登眺百忧煎。
95.《杜鹃城》 清·卫道凝
沃野蚕丛国,城荒杜宇基。
井梧春蘸雨,原柳晚垂丝。
家解粳炊玉,人知竹酿醾。
年年寒食节,清夜子规啼。
96.《二王庙落成陪徐明府恭谒纪事》 清·张凤翥
陆海茫茫蜀涂稠,武阳新见水通流。
平分万亩青畴阔,饱看千家绿玉收。
岂谓德公能再世,好因徐父在同游。
年来此地巡行遍,吸得清泉有几瓯?
97.《宝光寺》 清·王树彤
万绿丛中一紫关,宝光灼灼射云间。
城头斜日低于塔,天半飞霞散入山。
流水绕门禅性静,落花满地磬声闲。
登楼阅遍经千卷,此外何知有世寰?
98.《和青城题壁诗》 清·骆成骧
郁郁青城对赤城, 深秋爽气扑人清。
书台草长重围合, 仙洞花开四照明。
风过桂丛留客坐, 雨余松盖倚天擎。
玉真闲共金华语, 子晋归来鹤夜声。
99.《题宋蜀本南华真经》 近代·傅增湘
赵氏新刊出蜀工,大书雅具柳颜风。
流传孤帙无由见,校本先逢宝砚翁。
安仁旧属临邛郡,士族常高与李吴。
刻梓何关文定事,寻缘或出赵龙图。
100.《朝华词·赞川剧名旦陈碧秀》 近代·吴虞
贤才窈窕总堪怜,劫后重听蜀国弦。
四海风尘杜陵老,绮筵愁见李龟年。